DA ondersoek hantering van Elana Barkhuizen-rasseherrie | Maroela Media
Die federale raad van die Demokratiese Alliansie (DA) het die afgelope naweek besluit om ondersoek in te stel na die party se jeugleier, Luyolo Mphithi, se hantering van die Schweizer-Reneke-voorval in Noordwes in Januarie vanjaar.
Volgens die DA se nasionale woordvoerder, Solly Malatsi, het die federale raad dié besluit geneem in reaksie op die aanbevelings van die verslag van 'n hersieningspaneel wat die voorval ondersoek het.
Maroela Media het in Januarie berig dat Elana Barkhuizen, 'n gr. R-onderwyseres aan Laerskool Schweizer-Reneke, weens 'n beweerde rassistiese voorval geskors is. Die voorval het tot rassespanning op die dorp gelei. Die Johannesburgse arbeidshof het egter Barkhuizen se skorsing ter syde gestel en regter Connie Prinsloo het beslis dat haar skorsing onwettig was.
Mphithi het kort ná die voorval die Schweizer-Reneke-rasseherrie wyd veroordeel en het dié voorval soos volg beskryf: "Dit is skandelik dat 'n klaskamer in 2019 volgens ras geskei kan word. Dit dien slegs om jong kinders vanaf dag een te leer om mekaar anders en afsonderlik te sien. Dit is gewetenloos."
Anton van der Bijl, hoof van Solidariteit se regsdienste, sê Solidariteit het reeds op 15 Januarie vanjaar die DA versoek om Mphithi se hantering van dié voorval te ondersoek. Hulle het ook versoek dat sanksies teen hom toegepas moes word.
"Ons is bly die DA het uiteindelik besluit om verdere ondersoek in te stel. Mphithi het 'n groot aandeel gehad in die rassespanning wat op die Schweizer-Reneke-debakel gevolg het en hy sal daarvoor verantwoording moet doen," sê Van der Bijl.
Van der Bijl meen dit kan 'n les wees vir ander individue wat die onlangse Southdowns College-voorval vir goedkoop politieke punte wil gebruik. Anita Malan, 'n geskiedenisonderwyseres aan Southdowns College, is geskors nadat sy 'n opmerking oor apartheid op 'n leerder as antwoordstel gemaak het. "Solidariteit tree nou namens ons lid Anita Malan op. Net soos in die geval van Elana Barkhuizen, sal ons daarop wys dat die konteks van 'n situasie in ag geneem moet word alvorens dit as rassisme uitgemaak word."
DA Elana Barkhuizen
Sjoe DA uiteindelik….siestog agteros kom ook in die kraal ne.
Hulle kruip nou net om die blanke se stem weer terug te kry jy kan hulle nie meer vertrou nie
Dis nou TIEN maande na die voorval en die DA stel NOU eers onderdoek in?! Hulle het seker hulle alies afgeskrik toe hulle sien hoeveel steun hulle verloor het as gevolg van die jonge heer Mphithi, spesifiek in Schweizer Reneke. Die DA is in elke geval die ANC se tweede span soos wat die EFF hulle Baba span is.